Tre dager for Condor

Tre dager for Condor (originaltittel: Three Days of the Condor) er en amerikansk politisk thriller fra 1975 regissert av Sydney Pollack. Hovedrollen spilles av Robert Redford, mens sentrale biroller spilles av Faye Dunaway og Max von Sydow. Filmen er basert på James Gradys roman Six Days of the Condor (1974). 

 Handling 
Den unge agenten Joseph Turner jobber for CIA, hvor han leser bøker og magasiner for å avdekke mulige skjulte budskaper og komplotter. En dag når han kommer tilbake til kontoret etter å ha kjøpt lunsj til seg selv og kollegene, oppdager han til sitt sjokk at alle er blitt drept. Han kontakter CIA, men når han rett etter blir utsatt for et drapsforsøk og skjønner han at han blir utsatt for et komplott og at han var ment å bli myrdet sammen med de andre. Han kommer seg så vidt unna og trenger seg inn hjemme hos Kathy Hale for å få en plass å tenke. Etter en rekke hendelser blir han usikker på hvem som er venn eller fiende. Han blir jaktet av agenter og mulige dobbelagenter, deriblant den erfarne leiemorderen Joubert.

 Om filmen 

 Popularitet og økonomi 
Ifølge The Numbers innbrakte filmen $41,5 millioner i USA i 1975. Dette gjorde den til den sjette mest innbringende filmen i USA i 1975.

Produksjonskostnadene var på $7,8 millionDe Laurentiis PRODUCER'S PICTURE DARKENS: KNOEDELSEDER, WILLIAM K, Jr. Los Angeles Times 30 Aug 1987: 1. 

 Anmelderne 
Den ble godt mottatt av anmelderne, noe som gjenspeiles i at den har fått 86 % på Rotten Tomatoes. Roger Ebert gav den 3,5 av 4 stjerner, mens Leonard Maltin gav den 3 av 4 stjerner.

Også de norske anmelderne var stor sett fornøyd. Blant annet gav Dagbladet den terningkast fem, VG og Arbeiderbladet gav den fire og Aftenposten tre. Det norske filmnettstedet CINERAMA gav den terningkast fem i 2009 og skrev at: «34 år gamle Three Days of the Condor er ikke så eksplosiv som mange moderne actionfilmer, den er ikke så intrikat som mange moderne thrillere, og den er ikke så klissete som mange moderne romantiske dramaer. Og det er veldig greit. Actionscenene er spennende, vendingene er snertne, romansen er annerledes og interessant. Det hele er basert på en god, gammel oppskrift, men så er det også en god, gammel film, og det fungerer i det hele tatt veldig bra».

 Priser 
Den ble tildelt fem priser. Cartagena Film Festival (Beste birolle: Max von Sydow), David di Donatello Awards (beste regi: Sydney Pollack), Edgar Allan Poe Awards (beste film: Lorenzo Semple Jr. og David Rayfiel), Kansas City Film Critics Circle Awards (beste birolle: Max von Sydow) og Motion Picture Sound Editors (beste lydklipp).

Det kan ellers nevnes at den ble nominert til en Oscar for beste klipp.

 I rollene 
 Robert Redford som Joseph Turner/The Condor
 Faye Dunaway som Kathy Hale
 Cliff Robertson som J. Higgins
 Max von Sydow som G. Joubert
 John Houseman som Wabash
 Addison Powell som Leonard Atwood
 Walter McGinn som Sam Barber
 Tina Chen som Janice Chon
 Michael Kane som S.W. Wicks
 Don McHenry som Dr. Ferdinand Lappe
 Michael B. Miller som Fowler
 Jess Osuna som The Major
 Dino Narizzano som Harold
 Helen Stenborg som Mrs. Edwina Russell
 Patrick Gorman som Martin

 Referanser 

 Eksterne lenker 


Kategori:Mysteryfilmer fra USA
Kategori:Thrillerfilmer fra USA
Kategori:Filmer fra 1975
Kategori:Engelskspråklige filmer